stanford-oval/wikipedia huggingface dataset:
טאן דון
קריירה ומוזיקה

בתקופת לימודיו באוניברסיטת קולומביה, הלחין טאו דון את האופרה הראשונה שלו, קובץ פואמות טבע מאת קו יואן, בשם "תשעה שירים" (1989). הפואמות מושרות הן בסינית קלאסית והן באנגלית בת-זמננו לצד הרכב קטן של כלי נגינה מערביים וסיניים. בין אלה מערכת שנבנתה במיוחד וכוללת 50 כלי חרס, כלי הקשה, כלי מיתר וכלי נשיפה, מעוצבים בשיתוף פעולה עם הקדר רגנר נס. להדגשת אופייה השאמאני של שירת קו יואן, רוקדים השחקנים ונעים בסגנון פולחני.
יצירתו השנייה של טאן דון בסוגה זו, האופרה "מרקו פולו" (1996), ללברית מאת פול גריפיתס, היא אופרה בתוך אופרה. היא מתחילה במסעם הרוחני של שני אנשים, מרקו ופולו, ומפגשיהם עם דמויות היסטוריות שונות מעולם הספרות והמוזיקה, בהן דנטה אליגיירי, ויליאם שייקספיר, שחרזאדה, זיגמונד פרויד, ג'ון קייג', גוסטב מאהלר, לי באי וקובלאי חאן. קטעים אלה מוצגים בסגנון מופשט, נוסח האופרה של פקין. שזורים בקטעים אלה מסעותיו של מרקו פולו האמיתי, המוצגים בסגנון אופראי מערבי. אף כי הפרטיטורה כתובה לכלי תזמורת מערביים מסורתיים, נעשה שימוש בכלים נוספים לציין את מיקום הדמויות, כולל חלילית, רבק, סיטאר, טאבלה, קערות מזמרות, קרן טיבטית, שאנג ופיפה. האופרה זכתה בפרס גרומיה להלחנה ב-1998.
באותה שנה, ביצע טאן דון בביצוע בכורה את האופרה הבאה שלו, עיבוד של האופרה בסגנון קוּנגוּ, "ביתן הנורית" ("פאוני פאביליון") של טאנג שיאנצו מ-1598. האופרה, שביים פיטר סלרס בהפקה המקורית, מבוצעת כולה באנגלית, אם כי אחת הדמויות מחייבת אימון בסגנון פקין או קונגו. ההרכב בהקטן של שישה נגנים מנגן בכלים אלקטרוניים וסיניים על הבמה לצד השחקנים. מבחינת הסגנון, המוזיקה היא מזיגה של אוונגארד מערבי ואופרה סינית.
בשלב זה בקריירה שלו, כתב טאן דון יצירות רבות ל"כלים אורגניים", כלומר, כלי נגינה הבנויים מחומרים כגון נייר, מים, חרס ואבן. לאופרה הרביעית שלו, "תה: ראי הנפש" (2002, שחיבר בשיתוף עם הלבריתן שו יינג, מהווים כלים אורגניים גורם רב-חשיבות במבנה האופרה עצמה. כותרת כל מערכה מקבילה לחומרים ששימשו לבניית הכלים, כמו גם לעלילת האופרה. המערכה הראשונה, ששמה "מים, אש", נפתחת בטקס תהעל הבמה, בשעה שנגני כלי הקשה מקישים בקערות זכוכית של מים. במערכה השנייה, "נייר", המוזיקה מבוצעת על תופים מנייר אורז ועלילתה עוסקת בחיפוש הדמויות אחר "הקלאסיקה של התה", הספר הראשון המתאר ייצור תה והכנתו בסין. המערכה השלישית והאחרונה, "חרס, אבנים", מתארת את מות אהובתו של הגיבור. נגני כלי הקשה מנגנים על עציצים מכווננים, המוגדרים בפרטיטורה "מצילות חרס".
האופרה האחרונה עד כה של טאן דון, "הקיסר הראשון" (2006), נכתבה בהזמנת המטרופוליטן אופרה והתפקיד הראשי בה נוצר בשביל פלאסידו דומינגו. האופרה, שטאן דון חיבר עם הסופר הסיני הא ג'ין, מתמקדת באיחוד סין בהנהגת צין שה הואנג, הקיסר הראשון של שושלת צ'ין וקשריו עם המוזיקאי גאו ג'יאנלי. בדומה לאופרות הקודמות של טאן דון, מצורפים כלי נגינה סיניים לתזמורת מלאה, כולל גוז'נג וביאנז'ונג. את ההפקה המקורית של המטרופוליטן ביים ז'אנג יימו, שטאן דון עבד עמו על הסרט "גיבור" (2002).
הערות שוליים

↑  טאן דון, שגריר רצון טוב של אונסק"ו
↑  פרנק ג'. אוטרי, "מסורת וחידוש: האלכימיה של טאן דון", "טאו דון אונליין" 15 באוקטובר 2007
↑  "הקונסרבטוריון המרכזי חוגג 70 שנה להקמתו" 11 בנובמבר 2010
↑  מחלקת המוזיקה באוניברסיטת קולומביה. "דון, טאן."
↑  קבוצת מכירות מוזיקה. "מוות ואש: דיאלוג עם פול קלה (1992)"
↑  קבוצת מכירות מוזיקה, "תשעה שירים (1989)"
↑  קבוצת מכירות מוזיקה. "מארקו פולו (1995)"
↑  פרסי גרומיה. "זוכי עבר."
↑  קבוצת מכירות מוזיקה. "ביתן הנורית (1998)"
↑  קבוצת מכירות מוזיקה, "תה, ראי הנפש" (2002)."
↑  קבוצת מכירות מוזיקה, "הקיסר הראשון (2006)"
| --- | --- |
בקרת זהויות :  NLI: 987007455224305171  PLWABN: 9810696117505606  BIBSYS: 3115038  BNE: XX1413797  BnF: cb14002908f (data)  CiNii: DA09734284  GND: 121880648  ISNI: 0000 0001 1450 4267  LCCN: nr91003625  MusicBrainz: 0a94a7ff-f7f4-4b07-8a3b-c3daa4ce2fb8  NDL: 01161857  NKC: xx0001040  NTA: 155438956  SNAC: w6m61whb  SUDOC: 139261281  VIAF: 85313333   WorldCat (עם VIAF): 85313333
זכויות להט"ב באסוואטיני

| --- | --- |

אסוואטיני
 מעמד בחוק:  פלילי בקרב גברים מאז 1907, עונש: מוות או עונש קל יותר לפי שיקול דעתו של בית המשפט דה יורה (לא נאכף בפועל), חוקי בקרב נשים מאז ומעולם
 טרנסג'נדריות:  אין נתונים על הכרה בשינוי מגדר (עשוי להיות חוקי על פי חוק תעודות זהות לאומיות 9 משנת 2011)
 שירות צבאי:  לסביות, הומוסקסואלים, טרנסג'נדרים וביסקסואלים מוצהרים לא רשאים לשרת
 הגנה מפני אפליה:  אין הגנה מפני אפליה על רקע נטייה מינית או זהות מגדרית
 זכויות משפחה
 הכרה בזוגיות חד־מינית:  אין הכרה בזוגיות חד-מינית
 אימוץ:  אין הכרה באימוץ על ידי זוגות חד-מיניים
 
 הצבעה על הצהרת האו"ם:  נגד (תמכה בהצעה הנגדית מטעם סוריה)
זכויותיהם של לסביות, הומוסקסואלים, ביסקסואלים וטרנסג'נדרים (להט"ב) באסוואטיני כפופות לרדיפה ואפליה רשמית, בעודם מתמודדים עם אתגרים משפטיים וחברתיים שתושבים הטרוסקסואלים בעלי תחושת התאמה לזהותם המגדרית אינם חווים. פעילות הומוסקסואלית גברית מוגדרת כעבירה פלילית מאז 1907 על פי החוק הקולוניאלי של האימפריה הבריטית שהוטל ברחבי הממלכה ונענשת דה יורה במוות או עונש קל יותר לפי שיקול דעתו של בית המשפט, אם כי דה פקטו דווח לאורך השנים כלא נאכף בפועל. פעילות הומוסקסואלית נשית מוגדרת כחוקית מאז ומעולם.
מצעד הגאווה הראשון של אסוואטיני נערך בבירה מבבנה ביוני 2018 אשר כלל כאלף איש והוגדר לצד סיקור תקשורתי נרחב.
מעמד בחוק

על פי סעיף 252 (1) לחוקת ממלכת אסוואטיני, העקרונות והכללים של המשפט המקובל הרומי-הולנדי (אנ') החלים על אסוואטיני מאז 22 בפברואר 1907 מיושמים כחוק של אסוואטיני. המקור העיקרי של החוק נוסד בשנת 1907 בעודו שימש כמשפט המקובל כפי שיושם אז במושבה טרנסוואל, שבסופו של דבר הפכה לחלק מדרום אפריקה. "מעשה סדום" אשר כלל בין היתר פעילות הומוסקסואלית בהסכמה, הוגדר כפשע על פי החוק המקובל משנת 1907, שעונשו היה מוות או עונש קל יותר לפי שיקול דעתו של בית המשפט.
עד אמצע המאה ה-20, "מעשי סדום" בדרום אפריקה הוגדרו על ידי בתי המשפט בשטחה כ-"יחסים מיניים בלתי חוקיים ומכוונים בין שני זכרים אנושיים". הגדרה מצומצמת זו הותירה קבוצה של "נטיות מיניות בלתי טבעיות" אסורות. מעשים המכונים בדרך כלל "עבירה לא טבעית", שכללו לכל הפחות את אותם מעשים בין גברים הומוסקסואלים, ככל הנראה מעולם לא כללו איסור על מעשים בין נשים לסביות. לא ברור אם להתפתחויות הללו בדרום אפריקה הייתה השפעה על החוק המקובל של אסוואטיני. איגוד הלהט"ב הבינלאומי "ILGA" טוען כי ההגדרה המשפטית של אסוואטיני ל-"מעשי סדום" זהה לזו של דרום אפריקה בעבר ובכך, פעילות הומוסקסואלית נשית מוגדרת כחוקית בממלכה.
חוק מעשי הסדום של אסוואטיני אינו נאכף בפועל. שרת המשפטים הצהירה לא פעם שמדיניותם היא לא להעמיד לדין מבוגרים המקיימים מעשים הומוסקסואלים בהסכמה. למרות זאת, קבוצות להט"ב מקומיות מתחו ביקורת שלילית על גישה זו באומרן כי היא "נשמעת כמו להחזיק אקדח ולומר שהמדיניות שלך היא לא לירות" בעודם טענו שהדרך היחידה לבטל את החוק במדינה היא לעבור דרך בתי המשפט.
ביוני 2019, בעקבות ביטול חוק מעשי הסדום של בוטסואנה והכנסת איסור חוקתי על אפליה על רקע נטייה מינית בשטחה, מאמר מערכת של אתר החדשות האפריקאי "AllAfrica" קרא לאסוואטיני ללכת בעקבותיה. עם זאת, מאמר המערכת ציין כי ההבדלים העיקרים בין שתי המדינות הן כי בוטסואנה מוגדרת כדמוקרטיה ואסוואטיני היא מונרכיה אבסולוטית בה מפלגות פוליטיות מוגדרות כאסורות, אשר כתוצאה מכך ישנם מעט מאוד הזדמנויות לדיונים במעמד זכויות להט"ב בממלכה.
הגנה מפני אפליה

בשנת 2012, שר החוץ לשעבר, מגוואווה גאמדזה, דחה את הקריאה של קבוצת עבודה של האו"ם לחוקק חוק המגן על להט"ב סוואזים מפני אפליה. גאמדזה הצהיר באומרו כי "כל כך מעט הומוסקסואלים חיים באסווטיני, עד שהטרחה של ניסוח חוק כזה לא שווה את המאמץ". על פי סקר משנת 2013, 43% מהמשיבות הלסביות והטרנסג'נדריות בממלכה הצהירו כי ניסו להתאבד בשנה האחרונה, ו-78% נטלו באופן קבוע "חומרים משכרים כדי להרגיש נורמליים ולשכוח".
במאי 2017, ועדת האו"ם לזכויות אדם הגישה סדרה של שאלות לממשלת אסוואטיני העוסקת בזכויות להט"ב. הוועדה ביקשה לדעת אילו אמצעים הופעלו "כדי להגן על אנשים מפני אפליה ואלימות על רקע נטייה מינית וזהות מגדרית, לרבות בדיור ובתעסוקה, וקידום סובלנות". בנוסף, הוועדה הטילה ספק בדבקותה של אסוואטיני באמנה הבינלאומית בדבר זכויות אזרחיות ומדיניות, המגנה על פעילות מינית פרטית של מבוגרים בהסכמה, והביעה דאגה שאלימות נגד אזרחי להט"ב מוגדרת כנפוצה.
סקר משנת 2019 הראה כי 59% מאזרחי הלהט"ב הסוואזים בממלכה הופלו לרעה או טופלו בחוסר כבוד במתקני בריאות ציבוריים, כאשר מ-30% מהם נדחה שירות בריאותי.
תנאי מחיה

דו"ח מעמד זכויות האדם של מחלקת המדינה של ארצות הברית באסוואטיני לשנת 2011 מצא כי,
"אפליה חברתית נגד להט"ב הייתה נפוצה [בשנת 2011], ואזרחי להט"ב הסתירו בדרך כלל את נטייתם המינית או זהותם המגדרית. חקיקה מהתקופה הקולוניאלית נגד מעשי סדום נותרה בספרים. עם זאת, לא היא שימשה למעצר הומוסקסואלים. הומוסקסואלים ולסביות שהיו פתוחים לגבי נטייתם המינית ומערכות היחסים שלהם עמדו בפני צנזורה והדרה, מה שעלול לגרום לפינויים מביתם. מנהיגים, כמרים וחברי ממשלה מתחו ביקורת על התנהגות הומוסקסואלית אותה כינו כ-"לא סוואזית". אפליה חברתית קיימת נגד הומוסקסואלים ולסביות, וארגונים עבור זכויות להט"ב התקשו להירשם כחוק מטעם הממשלה. אחד מתוכם, "House of Pride", היה מזוהה עם ארגון אחר העוסק במאבק במחלות ה-HIV/איידס. קשה לדעת את מידת האפליה בתעסוקה על בסיס נטייה מינית, מכיוון שקורבנות לא צפויים להתייצב, ורוב הגברים ההומוסקסואלים והנשים הלסביות אינן פתוחות לגבי נטייתן המינית".
תנאי מחיה > פוליטיקה

מסוואטי השלישי, מלך אסוואטיני כינה מערכות יחסים חד-מיניות כ-"שטניות" בעוד ראש הממשלה ה-8 ברנבאס סיבוססו דלמיני (אנ') כינה הומוסקסואליות כ-"מחלה וחריגה". עם זאת, בשנת 2009, מנגוסותו סימנגא דלמיני, נשיא אגודת ההומוסקסואלים והלסביות של אסוואטיני, הוזמן באופן אישי לפתיחת הפרלמנט התשיעי של המדינה.
בפברואר 2012, פקידי משרד הבריאות הציבורי של אסוואטיני השתמשו בקמפיין ליום הולנטיין כדי להאיץ בהומוסקסואלים לסמוך על הבטחות המשרד לחיסיון סודיות לגבי נטייתם המינית בבדיקות HIV. סגן מנהל המשרד, סיימון זוואן, הודה כי "בחברה הסוואזית פעילות הומוסקסואלית מוגדרת כטאבו", אך אמר שמשרד הבריאות "מרחיב באופן פעיל את טווח ההגעה שלו כדי לכלול זוגות חד-מיניים בייעוץ ובדיקות HIV". המהלך זכה לתשואות מצד קבוצות להט"ב שראו בכך צעד גדול בהכרה בקיומם של להט"ב סוואזים במדינה.
ביוני 2012 הצהיר ראש הממשלה ברנבאס סיבוססו דלמיני כי "כמרי הכנסייה אומרים שזה (יחסים הומוסקסואלים) אינו מקובל בביבליה. רק עכשיו כמה מדינות וקהילות מאפשרות זאת. זה עדיין מפחיד כאן באסוואטיני כשאנחנו רואים את זה קורה. חוקי המדינה לא מאפשרים זאת". הוא הוסיף כי "בני אותו המין לא יכולים אפילו ללכת למשרדים אזוריים כדי להתחתן. ייקח זמן עד שנאפשר לזה לקרות ונכלול את זה בחוקי המדינה. אנחנו אפילו לא מוכנים לשקול את זה". בשנת 2014, מזכיר העיתונות פרסי סימלן אמר בריונות לעיתון המקומי "Swazi Observer" (אנ') כי הממשלה "עוקבת מקרוב אחר המצב במטרה לנקוט עמדה משפטית".
תנאי מחיה > אפליה

דיווחים על אפליה, הטרדה ואלימות נגד להט"ב אינם נדירים באסוואטיני. במרץ 2015, אישה לסבית בת 26 מהאגודה למען הומוסקסואלים ולסביות במדינה נרצחה על ידי אזרח שהצהיר כי "לא רצה להיות בנוכחות לסביות". כמה חודשים קודם לכן נרצח בעיירה הומוסקסואל גלוי. סקר משנת 2016 מצא כי 26% מהסוואזים יברכו את שכנם ההומוסקסואל או לא יוטרדו מנטייתו החד-מינית.
במרץ 2019, כומר בכנסייה מקומית הושעה מפעילותו לאחר שהואשם היותו ביסקסואל.
תנאי מחיה > אקטיביזם

"Rock of Hope" היא קבוצת הסברה למען שיפור זכויות להט"ב סוואזים אשר נוסדה בשנת 2012, המבקשת להעלות את המודעות לאפליה ולסטיגמטיזציה העומדים בפני להט"ב בממלכה, להיאבק במחלות ה-HIV/איידס ולקדם קבלה של להט"ב סוואזים בקרב החברה ובקרב עצמם. הקבוצה פעילה גם בביצוע פעולות צדקה בקהילות מקומיות.
מצעד הגאווה הראשון של אסוואטיני נערך ביוני 2018 בבירה מבבנה ואורגן על ידי "Rock of Hope". האירוע החל בצעדה בהגנה משטרתית, ולאחריה כלל פיקניק וקיום מסיבה שבמהלכו השתתפו כ-1,000 איש. האירוע זכה לסיקור נרחב בתקשורת בינלאומית ומקומית, והופיע בעמוד הראשון של שני העיתונים הסוואזים הגדולים בממלכה. שגרירת ארצות הברית ליסה ג'יי פיטרסון (אנ') השתתפה במהלכו. מהדורתו השנייה נערכה ב-22 ביוני 2019 ותוארה בסיומה כ-"הצלחה משמחת" שכללה ביצועי שירים סוואזים מסורתיים.
בנובמבר 2018, פעילים פרסמו סרט תיעודי המתמקדים בחייהם של להט"ב סוואזים בהם גבר הומוסקסואל בשם מלנדו, אישה לסבית בשם אלכס ואישה טרנסג'נדרית בשם פוליקרפ באסוואטיני. הסרט התיעודי, "Fighting For Pride: Swaziland", דן בדעות הקדומות איתם מתמודדים, המשפחות שלהם ובאקטיביזם בו הם עוסקים.
בדצמבר 2018 הושק מחדש בעמק קואטס בממלכה סניף של הארגון הבינלאומי, "Ark of Joy", המתמקד בלהט"ב דתיים. הכנסייה מטעמו מקדמת בברכה חברים הומוסקסואלים ולסביות. דובר הארגון הצהיר באומרו כי "ראוי לציין שרבים בחוגים הדתיים ממשיכים לפלוט דברי שטנה ולהפגין התעלמות מוחלטת ממעשיו של ה', על ידי שיפוטיות וגירוש להט"ב ממקומות פולחניהם. מסיבה זו אנו מברכים על פתיחתן של כנסיות כגון אלו המגלות את אהבת האל, ומטיפות את רוח האחדות והיחיד".
טבלת סיכום

| --- | --- |
פעילות הומוסקסואלית חוקית:  (בקרב גברים, לא נאכף בפועל,  עבור נשים)
גיל הסכמה שווה לזוגות הטרוסקסואלים:  (בקרב גברים,  בקרב נשים)
חוקים נגד אפליה בתעסוקה: 
חוקים נגד אפליה במתן סחורות ושירותים: 
חוקים נגד אפליה בכל התחומים האחרים (כולל אפליה עקיפה, דברי שטנה): 
נישואים חד-מיניים: 
הכרה בזוגיות חד-מינית (איחוד אזרחי, נישואי חוזה, ידועים בציבור): 
אימוץ משותף על ידי זוגות חד-מיניים: 
אימוץ ילד חורג בקרב זוגות חד-מיניים: 
גישה להפריה חוץ-גופית לזוגות לסביות: 
הכרה משפטית בשינוי מגדר: 
לסביות, הומוסקסואלים, טרנסג'נדרים וביסקסואלים מוצהרים רשאים לשרת בצבא: 
איסור על ביצוע טיפול המרה בחוק: 
פונדקאות מסחרית לזוגות גברים הומוסקסואלים: 
גברים המקיימים יחסי מין עם גברים רשאים לתרום דם:
ראו גם

זכויות להט"ב
זכויות להט"ב באפריקה
זכויות להט"ב בחבר העמים הבריטי
הערות שוליים

↑  Teeman, Tim (2018-04-04). "The LGBT Heroes Fighting to Hold the First Ever Pride in Swaziland". The Daily Beast (באנגלית). נבדק ב-2024-01-12.
↑  LGBT Activists Plan First-Ever Pride March in Swaziland, Los Angeles Sentinel, ‏2018-04-12 (באנגלית אמריקאית)
↑  The Constitution of the Kingdom of Swaziland Act 2005, aceproject.org
↑  UPDATE: The Law and Legal Research in Swaziland - GlobaLex, www.nyulawglobal.org (באנגלית)
↑  Wayback Machine, web.archive.org
↑  Eswatini, United States Department of State (באנגלית אמריקאית)
1 2 3  Teeman, Tim (2018-04-04). "The LGBT Heroes Fighting to Hold the First Ever Pride in Swaziland". The Daily Beast (באנגלית). נבדק ב-2022-01-14.
↑  Botswana: Time for Swaziland to Follow Botswana's Lead and Decriminalise Gay Sex, allafrica.com
↑  Publisher: Richard Rooney, Time for Swaziland to follow Botswana’s lead and decriminalise gay sex, Swazi Media Commentary, ‏2019-06-13
↑  Swaziland questioned over LGBTI rights, MambaOnline - Gay South Africa online, ‏2017-05-04 (באנגלית אמריקאית)
↑  Times Of Swaziland, www.times.co.sz
↑  "Country Reports on Human Rights Practices: Swaziland", (PDF)
1 2  SWAZILAND GOVERNMENT REACHES OUT TO GAYS, MambaOnline - Gay South Africa online, ‏2012-02-20 (באנגלית אמריקאית)
↑  Times Of Swaziland, www.times.co.sz
↑  Anti-gay attacks on the rise in Swaziland, MambaOnline - Gay South Africa online, ‏2015-03-25 (באנגלית אמריקאית)
1 2  History made as first eSwatini Pride declared a 'perfect' success, MambaOnline - Gay South Africa online, ‏2018-07-02 (באנגלית אמריקאית)
↑  Eswatini: 'Bisexual' Pastor Suspended By Swaziland Church in Latest Example of LGBTI Discrimination, allafrica.com
↑  LGBTI NGO| Swaziland | The Rock Of Hope, web.archive.org, ‏2018-07-10
↑  Second eSwatini Pride a 'joyful' success, MambaOnline - Gay South Africa online, ‏2019-06-26 (באנגלית אמריקאית)
↑  Eswatini: LGBT Pride Film Shows What It's Like to Live With Prejudice and Ignorance in Swaziland, allafrica.com
↑  Publisher: Richard Rooney, Swazi Media Commentary: Church in Swaziland welcoming LGBTIQ people reopens, but no let-up on discrimination in the kingdom, Swazi Media Commentary, ‏2018-12-13
מפגינים במצעד הגאווה בקלן, גרמניה, מוחים נגד מדינות המפלילות הומוסקסואליות, 2014
טרינידד (בוליביה)

לה סנטיסימה טרינידד (בספרדית: La Santísima Trinidad, מילולית: "השילוש הקדוש", מכונה בקיצור "טרינידד") היא עיר באמזוניה הבוליביאנית, המשמשת כבירתו של מחוז בני. היא שוכנת כ-400 ק"מ צפונית-מערבית ללה פאס וכ-500 ק"מ צפונית-מזרחית לסנטה קרוס, בגובה של 130 מטר מעל פני הים. בשנת 2006 התגוררו בה כ-86 אלף תושבים.
העיר הוקמה בשנת 1686 כמסדר ישועי על גדות נהר הממורה. מי הנהר הציפו אותה בשנת 1769, ותושביה הקימו אותה מחדש במיקומה הנוכחי, במרחק של כ-14 ק"מ.
חקלאות מהווה את עיקר פרנסתם של תושבי העיר, וגידול הבקר הוא הענף הבולט ביותר. בעיר שדה תעופה, ובמרחק 13 ק"מ ממנה נמל הפעיל כאשר מפלס הנהר מאפשר שיט.
חוף החלל

מיקום האזור בפלורידה
חוף החלל (באנגלית: Space Coast) הוא אזור במדינת פלורידה שבארצות הברית, לחוף האוקיינוס האטלנטי. מקור שמו של האזור בהחלטה למקם בו את מרכז החלל קנדי.
הערים העיקריות באזור זה הן טייטוסוויל (אנ'), קוקה (אנ'), מריט איילנד, מלבורן ופאלם ביי. האזור נמצא באזור ברווארד.
האזור התפתח בעקבות פתיחת נמל החלל קייפ קנוורל ואתרים נלווים. בשנת 2001 בעיר טייסוויל נפתח מוזיאון החלל האמריקאי.
מדרום לאזור זה נמצא חוף האוצר, ומערבית וצפונה לו מרכז פלורידה.
קוד הטלפון של האזור

קוד הטלפון של האזור שונה ב-1 בנובמבר 1999 ביוזמה של רוברט אוסבאנד, דייר מקומי, אשר גילה כי קוד טלפון 321 אינו תפוס על ידי אף אזור אחר (והיה שמור לגידול עתידי של העיר שיקגו). אוסבאנד פנה לרשויות וביקש קוד זה מאחר שהוא מזכיר את הספירה לאחור בעת המראה לחלל.
הערות שוליים

↑  אתרו של אוסבאנד - המתארת את הפנייה לרשויות ושינוי קוד הטלפון
↑  כתבה בעניין בעיתון האורלנדו סנטינל
| דגל פלורידה פלורידה |
| --- | --- | --- |
| בירת המדינה | טאלאהאסי |  |
| אזורים גאוגרפיים | אזור מפרץ טמפה • ביג בנד • דרום פלורידה • דרום מערב פלורידה • החוף הנשכח • החוף הראשון • הידית של פלורידה • הקיז • חוף האוצר • חוף האיזמרגד • חוף הזהב • חוף החלל • חוף הטבע • חוף השמש • מרכז פלורידה  • צפון מרכז פלורידה |  |
| היישובים הגדולים ביותר | ג'קסונוויל • מיאמי • טמפה • סנט פיטרסבורג • אורלנדו • הייליה • טאלאהאסי • פורט לודרדייל • פורט סנט לוסי • פמברוק פיינס • קייפ קורל • הוליווד • גיינסוויל • מיראמר • קורל ספרינגס • קלירווטר • מיאמי גארדנס • פאלם ביי • וסט פאלם ביץ' • פומפנו ביץ' |  |
| נושאים נוספים | מחוזות • סמלים • היסטוריה • דמוגרפיה • יהדות פלורידה |  |
חוליו אלברטו מורנו

חוליו אלברטו מורנו קסס (בספרדית: Julio Alberto Moreno Casas, נולד ב-7 באוקטובר 1958 בקנדאס שבאסטוריאס, ספרד) הוא כדורגלן עבר ספרדי ששיחק בעמדת המגן השמאלי ונודע בשמו הפרטי, חוליו אלברטו. חוליו אלברטו החל את הקריירה המקצועית שלו במדי אתלטיקו מדריד בסוף שנות ה-70 של המאה ה-20, והחל מ-1982 עד פרישתו ב-1991 היה שחקנה של ברצלונה. בנוסף, היה חוליו אלברטו שחקן נבחרת ספרד, והוא ייצג אותה ביורו 1984 ובמונדיאל 1986.
קריירה > קריירת נבחרות

חוליו אלברטו ערך את הופעת הבכורה שלו בנבחרת ספרד הצעירה ב-4 באוקטובר 1978, במוקדמות אליפות אירופה לנוער 1980. הוא השתתף עם הנבחרת הצעירה בשני משחקי ידידות ובמשחק נוסף בשלב המוקדמות, ממנו לא הצליחה להעפיל לטורניר הגמר.
ב-29 בפברואר 1984 ערך חוליו אלברטו את הופעת הבכורה במדי נבחרת ספרד הבוגרת, במשחק ידידות מול לוקסמבורג, לקראת יורו 1984. חוליו אלברטו השתתף כמחליף ב-4 משחקי הכנה נוספים ונכלל בסגל הנבחרת לטורניר. הופעתו הרשמית הראשונה הייתה במשחק הראשון בטורניר, כשנכנס כמחליף בתיקו 1-1 עם רומניה. בהמשך פתח חוליו אלברטו בכל משחקי הנבחרת, עת הגיעה לגמר מול צרפת, לה הפסידה 2-0.
חוליו אלברטו המשיך לקחת חלק פעיל במשחקי הנבחרת במוקדמות מונדיאל 1986, כשחקן הרכב ומחליף לסירוגין. הוא זומן למונדיאל 1986 על ידי המאמן מיגל מוניוס. חוליו אלברטו פתח בהרכב במשחק הראשון במונדיאל, בו הפסידה ספרד 1-0 לברזיל, אך לא שותף בשני המשחקים הבאים, בהם ניצחה ספרד והעפילה לשמינית הגמר. הוא פתח בשמינית הגמר נגד דנמרק ועזר לנבחרתו לנצח 5-1. ברבע הגמר מול בלגיה פתח חוליו אלברטו גם כן, אך נבחרתו הפסידה בדו-קרב בעיטות עונשין 5-4 והודחה מהטורניר.
חוליו אלברטו השתתף בשלושה משחקים במוקדמות יורו 1988 ובמקביל לקח חלק במספר משחקי ידידות נוספים. ספרד העפילה ליורו 1988, אך חוליו אלברטו לא נכלל בסגל הנבחרת. שני משחקיו האחרונים היו משחקי ידידות ב-1988, מול גרמניה המזרחית וצ'כוסלובקיה, ב-27 בינואר ו-24 בפברואר בהתאמה. בסך הכול שותף חוליו אלברטו ב-34 משחקים בנבחרת ספרד הבוגרת לאורך 4 שנים.
חיים אישיים

לאחר פרישתו ממשחק, סבל חוליו אלברטו מדיכאון, בגללו התמכר לסמים. הוא הצליח להתגבר על ההתמכרות והחל להרצות ולעבוד בנושא בקרב הקהילה בספרד.
תארים > ברצלונה

אליפות ספרד (2): 1984/85, 1990/91
גביע המלך הספרדי (3): 1982/83, 1987/88, 1989/90
גביע מחזיקות הגביע (1): 1988/89
גביע הליגה הספרדית (2): 1982/83, 1985/86
הסופר קאפ הספרדי (1): 1983
הערות שוליים

↑  Julio Alberto: una vida arruinada por la droga,‏ elmundo.es,‏ 18.7.2002
| נבחרת ספרד – יורו 1984 (מקום שני) |
| --- | --- | --- |
|  1 ארקונדה •  2 אורקיאגה •  3 קמאצ'ו •  4 מאסדה •  5 גויקוצ'יאה •  6 גורדיו •  7 סניור •  8 ויקטור •  9 סנטיאנה •  10 גאייגו •   11 קרסקו •  12 סלבה • 13 בויו •  14 חוליו אלברטו • 15 רוברטו • 16 פרנסיסקו • 17 מרקוס • 18 בוטרגניו • 19 סראביה • 20 זוביזרטה • מאמן: מוניוס |  1 ארקונדה •  2 אורקיאגה •  3 קמאצ'ו •  4 מאסדה •  5 גויקוצ'יאה •  6 גורדיו •  7 סניור •  8 ויקטור •  9 סנטיאנה •  10 גאייגו •   11 קרסקו •  12 סלבה • 13 בויו •  14 חוליו אלברטו • 15 רוברטו • 16 פרנסיסקו • 17 מרקוס • 18 בוטרגניו • 19 סראביה • 20 זוביזרטה • מאמן: מוניוס | ספרד |
| נבחרת ספרד – מונדיאל 1986 |
| --- | --- | --- |
|  1 זוביזרטה •  2 תומאס •  3 קמאצ'ו •  4 מאקדה •  5 ויקטור •  6 גורדיו •  7 סניור •  8 גויקוצ'יאה •  9 בוטרגניו •  10 קרסקו •   11 חוליו אלברטו •  12 סטיין • 13 אורוטי •  14 גאייגו • 15 צ'נדו • 16 רינקון • 17 פרנסיסקו • 18 קלדרה • 19 סלינאס • 20 אלוי • 21 מיצ'ל • 22 אבלנדו • מאמן: מוניוס |  1 זוביזרטה •  2 תומאס •  3 קמאצ'ו •  4 מאקדה •  5 ויקטור •  6 גורדיו •  7 סניור •  8 גויקוצ'יאה •  9 בוטרגניו •  10 קרסקו •   11 חוליו אלברטו •  12 סטיין • 13 אורוטי •  14 גאייגו • 15 צ'נדו • 16 רינקון • 17 פרנסיסקו • 18 קלדרה • 19 סלינאס • 20 אלוי • 21 מיצ'ל • 22 אבלנדו • מאמן: מוניוס | ספרד |
חוליו אולרטיקואצ'אה

חוליו חורחה אולרטיקואצ'אה (בספרדית: Julio Jorge Olarticoechea; נולד ב-18 באוקטובר 1958) הוא כדורגלן עבר ארגנטינאי ששיחק בעמדת הבלם, וכיום מאמן כדורגל.
אולרטיקואצ'אה שיחק לאורך הקריירה במועדונים מהמובילים בארגנטינה, בהם ראסינג קלוב, ריבר פלייט ובוקה ג'וניורס, וכן בילה עונה אחת בנאנט הצרפתית. אולרטיקואצ'אה שיחק במגוון עמדות בהגנה ובקישור, ובמהלך הקריירה ערך 32 הופעות במדיה של נבחרת ארגנטינה. הוא נכלל בסגל הנבחרת לשלושה מונדיאלים, בהם הזכייה במונדיאל 1986 והסגנות במונדיאל 1990, ובשני טורנירי קופה אמריקה.
מלבד עונה אחת כמאמן בליגה השלישית, קריירת האימון של אולרטיקואצ'אה התרכזה בעבודתו בהתאחדות הכדורגל הארגנטינאית, שבמסגרתה הוביל כמאמן וכעוזר מאמן נבחרות מגילאים שונים. כמאמן ראשי הוביל את נבחרת הנשים של ארגנטינה, וכן את הנבחרת האולימפית באולימפיאדת ריו דה ז'ניירו 2016.
קריירת משחק

אולרטיקואצ'אה החל את דרכו בקבוצת הנוער של ראסינג קלוב, במדיה עלה לקבוצה הבוגרת בעונת 1976. עונה אחר כך כבר היה לשחקן הרכב קבוע בקבוצה, הפגין יכולת גבוהה וזכה לאהדה גדולה מהקהל המקומי, על אף תקופה פחות מוצלחת של המועדון מבחינה מקצועית. אולרטיקואצ'אה שיחק במועדון עד לסיום עונת 1980, ובעונת 1981 עבר לשחק בקבוצת ריבר פלייט.
כבר בשנתו הראשונה בריבר זכה אולרטיקואצ'אה לראשונה בקריירה באליפות ארגנטינה, כשקבוצתו גברה פעמיים בצמד משחקי גמר טורניר הנסיונל של אותה השנה על פרו קאריל אואסטה. אולרטיקואצ'אה פתח בהרכב במשחק האליפות לצדם של שחקני מפתח כגון אובלדו פיליול, מריו קמפס ודניאל פסארלה, ובהדרכתו של המאמן אלפרדו די סטפנו. על אף הפתיחה המוצלחת, לא הצליחה ריבר לזכות בתארים נוספים בתקופתו של אולרטיקואצ'אה, ששיחק בקבוצה במשך כארבע שנים בהן רשם מעל למאה הופעות ליגה במדי המועדון.
לקראת עונת 1985/1986 השלים אולרטיקואצ'אה את מעברו ליריבתה העירונית של ריבר, בוקה ג'וניורס, אותה אימן אז די סטפנו, מאמנו לשעבר בריבר פלייט. הוא שיחק במדיה של בוקה עונה אחת בטרם עבר לראשונה בקריירה לאירופה, כשחתם במדיה של נאנט מהליגה הצרפתית. אולרטיקואצ'אה הצטרף לחברו לנבחרת חורחה בורוצ'גה, שחתם במועדון עונה קודם לכן, ושיתף פעולה בין היתר עם שחקנים צעירים שלעתיד היו לבינלאומיים, ובהם מרסל דסאיי ודידייה דשאן. אולרטיקואצ'אה השתלב היטב בקבוצה וערך 27 הופעות ליגה, בהן כבש שלושה שערים, כשקבוצתו סיימה את העונה במקום ה-12 בטבלה. בתום עונה אחת בלבד בקבוצה סיים אולרטיקואצ'אה את דרכו במועדון ובכדורגל האירופי בכלל.
בעונת 1987/1988 חזר אולרטיקואצ'אה לארגנטינה וחתם במדיה של ארחנטינוס ג'וניורס, ולאחר עונה אחת חזר למועדון נעוריו, ראסינג קלוב, במדיה שיחק שתי עונות, עד לסיום עונת 1989/1990. בסך הכול בשתי קדנציות במדיה של ראסינג ערך אולרטיקואצ'אה מעל למאתיים הופעות. ב-1992, לאחר שתי עונות וחצי במדיה של דפורטיבו מנדיז'ו בליגה הבכירה, פרש אולרטיקואצ'אה ממשחק פעיל בגיל 34.